Diari Oficial de la Generalitat Valenciana


Sumari del DOGV 5800, del 07-07-2008 (2008/8199)

RESOLUCIÓ d'1 de juliol de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del acord marc entre la Conselleria de Justicia i Administracions Públiques, la Fundació de la Comunitat Valenciana per a l'Atenció a les Víctimes del Delicte i per a la Trobada Familiar (FAVIDE), la Conselleria de Sanitat i l'Agència Valenciana de Salut, per a la col·laboració en activitats d'interés conjunt.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5800

Data del DOGV
:   07-07-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/8199


Data del document
:   01-07-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Agència Valenciana de Salut
    * metge
    * cooperació administrativa
    * medicina forense
    * fundació
    * víctima

RESOLUCIÓ d'1 de juliol de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del acord marc entre la Conselleria de Justicia i Administracions Públiques, la Fundació de la Comunitat Valenciana per a l'Atenció a les Víctimes del Delicte i per a la Trobada Familiar (FAVIDE), la Conselleria de Sanitat i l'Agència Valenciana de Salut, per a la col·laboració en activitats d'interés conjunt. [2008/8199]  
La Conselleria de Justícia i Administracions Públiques, la Fundació de la Comunitat Valenciana per a l'Atenció a les Víctimes del Delicte i per a la Trobada Familiar (FAVIDE), la Conselleria de Sanitat i l'Agència Valenciana de Salut han subscrit, després de la tramitació prèvia reglamentària, el 3 d'abril de 2008, l'acord marc per a la col·laboració en activitats d'interés conjunt.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 0848/2008, i que figura com a annex d'esta resolució.  
Valencia, 1 de juliol de 2008.- El director general de Relacions amb Les Corts i Secretariat del Consell: Ángel Mompó Romero.  
Acord marc entre la Conselleria de Justícia i Administracions Públiques, la Fundació de la Comunitat Valenciana per a l'Atenció a les Víctimes del Delicte i per a la Trobada Familiar (FAVIDE), la Conselleria de Sanitat i l'Agència Valenciana de Salut, per a la col·laboració en la realització d'activitats d'interés conjunt  
València, 3 d'abril de 2008  
Intervenen  
D'una part, Fernando de Rosa Torner, com a conseller de Justícia i Administracions Públiques, en nom i representació de la Conselleria de Justícia i Administracions Públiques, per raó de les atribucions que li atorguen els articles 2 i 6 del Decret 122/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, i com a president de la Fundació de la Comunitat Valenciana per a l'atenció a les víctimes del delicte i per a la trobada familiar (d'ara en avant FAVIDE).  
D'una altra, Manuel Cervera Taulet, com a conseller de Sanitat, d'acord amb el que disposen els articles 2 i 4 del Reglament Orgànic i Funcional de la Conselleria de Sanitat, aprovat pel Decret del Consell 120/2007, i com a president del Consell d'Administració de l'Agència Valenciana de Salut, en representació de la mateixa agència, d'acord amb la delegació de competències feta a través de l'Acord del dit Consell d'Administració d'1 de febrer de 2007, publicat en el DOCV núm. 5.453, de 19 de febrer de 2007.  
Exposen  
Que correspon a la Conselleria de Sanitat la promoció, prevenció i restauració de la salut en l'àmbit del territori de la Comunitat Valenciana, en l'exercici de les competències que té atribuïda esta comunitat autònoma en els articles 49.11 i 54 de l'Estatut d'Autonomia. Un dels principis rectors que presidix tota la seua actuació és el de millorar, dia a dia, la qualitat de les prestacions d'atenció sanitària del Sistema de Salut de la Comunitat Valenciana, les quals s'entenen com el conjunt de servicis preventius i de promoció i manteniment de la salut dirigits als ciutadans  
En este sentit, és l'Agència Valenciana de Salut la que, d'acord amb el que establix la Llei 3/2003, de 6 de febrer, d'Ordenació Sanitària de la Comunitat Valenciana, té atribuïdes les competències en matèria de sanitat i assistència sanitària.  
D'altra banda, la Conselleria de Justícia i Administracions Públiques té encomanades, entre altres, la competència de prevenció i eradicació de la violència, amb especial atenció a l'exercida sobre la dona, i la de modernització i gestió de qualitat de servicis de l'administració. Així mateix, entre les seues funcions específiques es troba la d'impulsar i desplegar polítiques actives que garantisquen el dret dels ciutadans a accedir a les noves tecnologies de la informació i relacionar-se a través de mitjans electrònics.  
Les parts firmants són conscients de la necessitat de col·laborar per a aprofitar les sinergies que es poden establir entre ambdós, i que els permeten millorar les prestacions que oferixen als ciutadans, les condicions de treball en els seus respectius àmbits laborals, així com l'eficàcia de les seues actuacions.  
Tant la Conselleria de Justícia i Administracions Públiques com la Conselleria de Sanitat i l'Agència Valenciana de Salut han constatat que el suport recíproc prestat per professionals especialitzats i la confluència d'actuacions dutes a terme per cada una de les parts comporta una millora important dels servicis públics.  
Per tot això, estes entitats tenen la ferma voluntat d'estretir les seues relacions, unir esforços i establir normes àmplies d'actuació que canalitzen i incrementen, dins d'un marc preestablit, els contactes i relacions ja existents, i, per tant, acorden subscriure el present protocol general que es regix per les clàusules següents.  
Clàusules  
Primera. L'objectiu del present acord és establir un marc comú entre la Conselleria de Justícia i Administracions Públiques, Favide, la Conselleria de Sanitat i l'Agència Valenciana de Salut que permeta aconseguir una col·laboració fluida entre les parts en àmbits d'actuació en què tenen interessos coincidents.  
Segona. Actuacions conjuntes que s'han de fer:  
a) Articular la col·laboració entre els Instituts de Medicina Legal d'Alacant, Castelló i València i els Servicis d'Anatomia Patològica de l'Hospital General Universitari d'Alacant, de l'Hospital de la Plana de Castelló i de l'Hospital Universitari Doctor Peset de València en activitats d'assessorament tècnic en l'estudi de mostres forenses i en actuacions de millora de la informació sobre defuncions. Esta col·laboració propiciarà la utilització dels recursos dels hospitals anteriorment ressenyats per al processament de mostres forenses, així com la participació de metges forenses en el diagnòstic post-mortem dels Servicis d'Anatomia Patològica dels Hospitals.  
b) Fomentar la cooperació científica entre els Instituts de Medicina Legal d'Alacant i València amb els Servicis de Cardiologia de l'Hospital General Universitari d'Alacant i de l'Hospital Universitari La Fe de València, per a la investigació de les causes de mort sobtada. Es desenrotllarà un protocol de detecció de casos, estudi necròtic i anàlisi de mostres tendent al coneixement etiològic dels casos i la seua repercussió clínica.  
c) Estudiar la viabilitat que els metges forenses de la Comunitat Valenciana tinguen accés als expedients clínics dels pacients atesos per l'Agència Valenciana de Salut, quan hagen d'emetre informes sobre els pacients en algun procediment judicial.  
d) Facilitar als progenitors dels nounats a la Comunitat Valenciana que acudixen als Hospitals de l'Agència Valenciana de Salut tota la informació que fa falta per a inscriure'ls en els registres civils, agilitant d'esta manera els temps de resposta d'estos organismes públics, optimitzant els recursos disponibles i evitant així temps d'espera innecessaris per part dels usuaris. Esta informació es facilitarà des dels terminals sanitaris dels servicis d'Obstetrícia i Ginecologia de l'hospital.  
e) Promocionar conjuntament la creació de mesures legislatives que emparen els professionals sanitaris que són víctimes d'agressions en el seu exercici professional, amb l'objectiu d'eradicar, o almenys minorar, estes situacions.  
f) Establir els protocols de col·laboració oportuns amb la Fundació Favide (Fundació per a l'Atenció a les Víctimes del Delicte i per a la Trobada Familiar) per a desplegar actuacions conjuntes que faciliten la posada a disposició del personal sanitari de l'Agència Valenciana de Salut dels recursos humans i materials de la fundació i en concret de les Oficines d'Atenció a les Víctimes del Delicte (OAVD) en els casos en què siguen necessaris els seus servicis, especialment en els supòsits de violència de gènere, assetjament al personal sanitari i maltractament infantil. A més a més, possibilitar la creació de punts de referència de la dita fundació en l'Hospital General Universitari d'Alacant, l'Hospital General de Castelló i Hospital Universitari la Fe de València.  
Tercera. El present acord no comporta cap despesa per a les parts. Les aportacions econòmiques pels costos que genere la col·laboració entre les parts seran avaluades i acordades per a cada un dels convenis o acords específics que per a això es formalitzen.  
Quarta. El present acord entra en vigor en la data de la firma i té una vigència indefinida, i s'establix en cada un dels convenis o acords específics que se substancien quin és el seu termini de vigència.  
Quinta. Este protocol general serà publicat en el Diari Oficial de la Comunitat Valenciana.  
Com a prova de conformitat i perquè quede constància, les parts firmen el present document, en triple versió, en el lloc i la data dalt indicats.  
El conseller de Justícia i Administracions Públiques: Fernando de Rosa Torner.  
El conseller de Sanitat: Manuel Cervera Taulet.